khistorydata/jeongjo-sjw-relations huggingface dataset:
정조 0년
丙申六月二十八日卯時。上御金商門外。親鞫入侍時。領府事金相福。領議政金陽澤。左議政金尙喆。判府事李溵。右議政鄭存謙。判義禁朴宗德。同義禁金載順趙㻐沈頤之。大司憲金相翊。行大司諫沈履之。執義李一曾。司諫申應顯。掌令柳榮鎭尹弼秉。持平沈有鎭金履厚。獻納朴天衡。正言姜。問事郞廳副應敎尹弘烈。校理沈豐之。吏曹佐郞李秉模。副校理鄭宇淳。修撰鄭元始。副修撰李魯述。副司果李商進趙尙鎭。行都承旨徐浩修。左承旨洪國榮。右承旨李商巖。右副承旨鄭民始。同副承旨柳焵。假注書徐龍輔。事變假注書林錫喆。記事官卜台鎭朴祐源。以次侍立。上具平服。出資政門。乘輿詣金商門外。降輿殿座。宗德曰。罪人尙不上闕。事甚駭然。當該刑房都事。不可無警責之道矣。上曰。推考。可也。出榻敎相福曰。連日勞動。聖體。若何。上曰。一樣。相福曰。王大妃殿氣候。何如。上曰。一樣。相福曰。惠慶宮氣候。何如。上曰。一樣。存謙曰。日氣稍涼。六和湯姑停。以心腎湯進御。似好矣。上曰。進御淸暑六和湯。今姑停止。加減心腎湯。依前方。自今日煎入。出榻敎上曰。罪人上之。命書問目。罪人姓名及招辭見事變注書日記上曰。刑判入侍。賤臣承命而出。與刑曹判書李溎進伏。命書傳敎曰。昨日先已現告者數十人。出付該曹。而倂今日現告。則摠爲六七十人。雖是自厚謙冒差者。而豈必盡與厚謙同心者哉。命脈所關。渠亦民也之敎。昨夜已諭。宜有分輕重酌處之道。其中最緊者。內需司官員朴聖必崔益齡李聖傅。各宮房宮任徐興碩徐云碩徐宗碩徐有行尹光世金德順金宗哲金宗赫鄭相宜等。皆非尋常賤隷之比。一竝只令除汰。勿爲發配今日現告中。其餘各人勿論之意。知委內需司事。分付該曹。上曰。掖屬之現告者。自本府開座。盤問其根因。第其現發之數太多。宜有輕重之參恕。秋判區別捧供。可也。命書傳敎曰。掖屬之當在除汰之中者。至於近百人之多。昨夜已有下敎。所掌或有緊漫。所親或有輕重。則參恕之道。不害爲曠蕩之典。秋判旣承下敎。昨日諸囚處根因盤問。區別捧供。更待處分事。分付。上曰。善爲盤問。可也。溎承命退出。上入小次。上曰。捕將入侍。賤臣承命而出。與左邊捕盜大將李柱國。右邊捕盜大將李漢膺進伏。上曰。有何廉探者乎。柱國曰。昨令捕校。着守間軍服色。乘昏踰入。遍行廉察。則福海幕中。多有探知者。以爲若淵之疏。乃是相簡之指囑云矣。上曰。益加廉探。可也。柱國漢膺先退。三司進前。相翊履之一曾應顯弘烈榮鎭弼秉有鎭履厚天衡豐之宇淳元始魯述所懷。謂文女按律處斷。宜矣。措辭見上上曰。不允。又所懷。謂厚謙。快正王法。其母依律處斷。宜矣。措辭見上上曰。不允。又所懷。謂付處罪人申晦。亟施遠竄之典。宜矣。措辭見上上曰。不允。又所懷。謂古今島荐棘罪人洪麟漢。依律處斷。宜矣。措辭見上上曰。不允。又所懷。謂門黜罪人韓翼謩。中道付處。宜矣。措辭見上上曰。不允。相翊履之一曾應顯榮鎭弼秉有鎭履厚天衡所懷。謂聖國尙魯諸子。亟施當律。宜矣。措辭見上上曰。不允。又所懷。謂巨濟府荐棘罪人尹養厚。亟令王府拿鞫嚴問。快正王法。宜矣。措辭見上上曰。不允。相翊所懷。三司合辭。迄未蒙允。神人之憤。去而愈激。厚謙母子。罪惡貫盈。不可一日容貸於覆載之間。而又況眞贜斷案。畢露於向來諫疏。則此實亙古所未有之亂逆也。而一任偃息。尙稽王章。其可曰國有法乎。至若洪麟漢之窮凶極惡。實爲不逞輩之根抵。而尙今假息。天誅不加。故若淵之凶疏出矣。嘗試之計。營護之跡。狼藉難掩。究其情節。萬萬叵測。實是翔雲之傳法。麟漢之死黨。方來之憂。又不知釀出何樣兇圖。思之及此。寧不懍然。麟漢島棘之命。仰認我聖上。亦有所慮及於此。而三尺至嚴。輿情益鬱。臣謂廓揮乾斷。亟允三司之請。宜矣。上曰。已諭於初所懷。何必疊諭於後所懷乎。應顯所懷。臣之臺職。卽昨冬後初也。於討逆事。有區區所懷。不避疊瀆而仰陳矣。目今凶徒之如是䲭張。專由於元惡之尙逭當施之典而然也。麟漢厚謙之窮凶罪惡。國人皆曰可殺。決不可使之一日容息於覆載之間。臣謂亟從三司之請。以快輿憤。以靖世道。宜矣。上曰。已諭。予意有在矣。榮鎭所懷。罪人李成運之陰凶情節。綻露無餘。其兄章運。豈可一刻置之於字牧之任乎。臣謂端川府使李章運。爲先削職。宜矣。上曰。依啓。以上出擧條罪人取招至半。上曰。今日兇逆之徒。卽前覬覦之輩。苟究其本。相簡恒烈是已。渠輩千罪萬惡。固不可一一臚列。而擧其大者而言之。其所煽動譸張。綢繆醖釀之狀。至今追思。尙覺懍然。渠以麟漢之血黨。聲氣潛通於厚賊。同一妖肚。同一凶言。相簡恒烈之在宮僚之時。則渠輩莫不吹噓延譽。及其解宮僚之後。則渠輩又復薦引恐喝。若或不得副其望。則胥動浮言。噂沓背憎。乃曰。昨日書筵。論及某事。今日召對。酬酢某言。煽動紛紜。罔有其極。特以一二事言之。昨夏科試。曰以東宮。方欲起獄。昨冬代點。曰以東宮。有所用意。朝言而暮已入。昨說而今已徹。其所傳聞而流入者。皆從渠輩之黨。則渠輩雖欲發明。得乎。以昨夏科試事言之。予之至今未快者多矣。昨冬代點事言之。渠有一毫臣分。則乃敢曰予有用意乎。以此言之。已無臣分。而此猶餘事。至於書筵奏達之際。敢曰邸下。不扶邸下之外家。而不除不利之徒。則戊己之徒。固當爲大北。而邸下。亦將如何。重言復言。威脅恐喝。無所不至。予於奉朝賀。本無欲害之心。則渠輩初何敢以大北等說。擬議於其間。亦何敢以此等之說。肆然直陳於儲君之前哉。渠輩初爲此等之說。以爲嘗試之計。予旣嚴斥而不得遂。則又轉而爲迎合之謀。乃於春坊直中。兩賊屛人相對。發出己巳之餘論。以其酬酢流入於予。以爲他日容悅媒寵之資。噫。相簡。姑不足責。恒烈。以渠祖之孫。豈忍爲此等議論乎。渠之醜陋巧譎之狀。誠不欲汚口。而歷覽往牒。豈有如許陰慘叵測之賊乎。麟漢則必欲以趾海爲相。內外汲引。左右潛圖。其計終不得遂。此豈非天鑑之昭昭哉。上曰。刑判入侍。賤臣承命而出。與刑曹判書李溎進伏。命焵讀草供。命書傳敎曰。徐正碩曺興瑞崔泰柱曺興道李志賢朴重郁姜福起金泰彬全龍瑞全弘哲蔡德弘蔡應福金采鼎金斗瑞李德興魯興瑞宋興大柳昌澗。一竝除汰。柳時曄。亦爲除汰。其餘各人族屬。或有已死者。或有不甚關緊者。倂勿論。至於大殿別監。差備咫尺。不可不擇。劉聖任羅昌謙朴有春。亦令除汰事。分付掖庭署。旣皆酌處。囚禁諸人。一竝放送。又命書傳敎曰。柳重燁稱名人。非泛泛親知於商輅。而此是習知掖庭之事情熟手。自內之書役。決不可置之輦轂之下。今日內。畿沿爲奴。勿揀赦典。上入小次。命書傳敎曰。藥房三提調。持湯劑入侍。藥房都提調鄭存謙。提調徐命善。副提調洪國榮進伏。醫官慶絢。奉進湯劑。上進御。上出小次。宗德進前曰。犯上不道罪人商輅。旣施籍産之典矣。其子姪。不可置之於輦轂之下。竝爲散配。何如。上曰。依爲之。出擧條親鞫至暮。命書傳敎曰。罪人尹象厚之招。重臣徐命善上疏之日。徐門復出宗廈之說。旣發於渠之與人酬酢之時。則論以王章。焉逭當律。然與諸囚之爛漫綢繆。不無少間。況渠是古宰臣尹心衡之子。又有老母云。在法亦有可據。其所曠蕩。亦足爲仁政。罪人尹象厚。旣是一次之刑。放歸田里。又命書傳敎曰。親鞫撤罷。庭鞫以此處爲之。上乘輿。詣崇政門。上曰。明日本府推鞫。出榻敎上還內。諸臣以次退出。
정조 0년
丙申六月二十八日卯時。上御廬次。藥房副提調入侍時。副提調洪國榮。假注書柳孟養。記事官卜台鎭朴祐源。以次進伏訖。國榮曰。夜間聖體。若何。上曰。一樣矣。國榮曰。寢睡。何如。上曰。今夜則穩寢矣。國榮曰。今日召醫官診候。似好矣。上曰。殿座時刻差晩。殿座後。入幕次時入診。可也。命退去。諸臣以次出。
정조 0년
丙申六月二十八日二更三點。上御廬次。左承旨入侍時。左承旨洪國榮。假注書徐龍輔。記事官卜台鎭朴祐源。以次進伏訖。上曰。明日當有問安乎。國榮曰。然矣。上曰。明日問安勿爲事。分付。出榻敎國榮曰。今番親鞫時。藥房以小次用之。何以爲之乎。上曰。仍用。可也。出榻敎上曰。夜方何更。國榮曰。二更四點矣。命退。承史以次退出。
정조 0년
行都承旨徐浩修坐。左承旨洪國榮藥院直。右承旨李商巖坐。左副承旨林得浩坐直。右副承旨鄭民始坐直。同副承旨柳焵坐。注書尹翊東病一員未差。假注書柳孟養仕直徐龍輔仕。事變假注書林錫喆仕。
정조 0년
傳于林得浩曰。戶房承旨。率別看役入侍。
정조 0년
備忘記。金麗光殯殿司鑰。張世迪書題除授。
정조 0년
洪國榮。以弘文館言啓曰。本館上番副校理臣鄭宇淳。以問事郞廳。今日本府推鞫時。晝仕出去之意。敢啓。傳曰。知道。
정조 0년
又以弘文館言啓曰。本館下番副修撰臣李魯述。以問事郞廳。今日本府推鞫時。晝仕出去之意。敢啓。傳曰。知道。
정조 0년
鄭民始。以問事郞廳推鞫大臣意言啓曰。罪人恒烈。昨日旣受根脚。今日開坐後。捧結案次。先問其名。則緘口不答。所見殊常。故使救療官看審。則身溫脈存。似是用謀之致云。情狀尤極兇獰。更加嚴刑。期於捧結案。何如。傳曰。徑斃可慮。略加施刑。捧結案以聞。
정조 0년
又以義禁府言啓曰。亂言犯上罪人恒烈。旣已承服正刑。籍沒家産事。令各該司奉承傳擧行。何如。傳曰。允。
정조 0년
又以義禁府言啓曰。罪人洪趾海。減死定配事。命下矣。罪人洪趾海咸鏡道穩城府減死定配。而以傳敎內辭意。具罪目。依例發遣府都事。押送配所之意。敢啓。傳曰。知道。
정조 0년
又以義禁府言啓曰。罪人金相定放歸田里事。命下矣。罪人金相定。依傳敎。放歸田里之意。敢啓。傳曰。知道。
정조 0년
知事安允行李廷喆沈鏽等疏曰。伏以居諸易邁。大行大王因山隔月。伏想我殿下孝思。益復罔極。哀毁過節。恐不無致損於不知不覺之中。區區下情。實不勝焦憂之至。嗚呼。痛矣。亂賊何代無之。而豈有若厚謙麟漢之窮凶極惡者哉。噫。彼厚謙。出沒深嚴。陰懷叵測。羈絡將相。排布氣勢。乃是天生妖賊。而至若麟漢。則以陰險之性。兼猜暴之行。背義趍利。貪權樂勢。締結厚賊。沮戲聽政。敢以三不必知之說。肆然發口於咫尺前席。二賊滔天之罪。極地之惡。已悉於前後諸臣請討之辭。今不必更爲煩複。而國人皆曰可殺。則是宜快正王法。明示典刑。以洩神人之憤。用光一初之政。而一日二日。尙此靳允。至今假息於覆載之間。其窩窟依舊徒黨寔繁。至於今番若淵之凶疏而極矣。其疏語筵奏。雖未得詳聞。而鬼蜮情節。綻露無餘。凶邪妖孽。次第就捕。此實轉危爲安之一大機會。而惟彼深根固蔕之元惡巨魁。尙逭當律。王章之不行。固已寒心。而方來之深憂。容有極乎。伏願殿下。廓揮乾斷。亟允三司搢紳之請。使宗社奠安。亂賊知懼焉。臣等年旣篤老。病伏窮巷。一切世事。若隔前生。而至於懲討大義。自有秉彝之同得。一縷未泯之前。豈敢後於人。而日昨主掌搢疏之人。不使與聞於收帖之際。未得隨參於聯名之中。憂憤所激。不忍終默。敢與一二同僚。聯陳短疏。仰冀採納。而未免後時。只增惶愧。臣等無任之至。答曰。省疏具悉。靳允。予意有在矣。
정조 0년
副提學吳載純疏曰。伏以日月易邁。因山漸邇。伏惟聖慕益切。何以堪處。臣於日昨。伏奉除旨。以臣爲弘文館副提學。臣誠惝怳驚懼。不知所措躬也。竊惟玉署之長。最號榮簡。臣甚愚魯。品居人下。今以最榮之銜。遽授下品之質。其人器之不相稱。爲如何哉。臣自釋褐。周旋邇班。爲日已久。而徒竊祿位。無一善狀。雖在閑司漫職。尙懼不稱。則經幄魁選。豈可擬議於臣身者哉。噫。論思之任。孰非不重。而特置長席。職專啓沃。其責任之重。掄簡之嚴。苟非望實俱協。無敢冒玷。況當一初之政。尤宜難愼其人。而如臣資望最淺。絲毫蔑效者。首先濫叨。豈不有乖於淸官方勵世道之意也。臣本性質鈍滯。才術空疎。徒荷聖朝之洪恩。獲藉祖先之餘蔭。前後踐歷。罔非踰涯。惟以依分守拙。無陷大戾。爲酬報國恩之萬一者。固臣宿昔之心。而今此非分職名。來嬰於身。實非夢想攸及。臣何敢一刻冒據。仰累綜核之政。自速過福之災也。臣自聞此命。慙懼交中。不敢循例辭遜。顒俟司直之論。跧伏多日。尙未有聞。竊不勝憫蹙之至。矧今元惡稽誅。合辭方張。其在沐浴之義。宜卽竭蹶趍承。同聲請討。而自顧惶縮。末由冒進。臣罪尤大矣。論思重任。不可曠日虛縻。敢陳肝膈之懇。冒死瀆擾於嚴廬之下。伏乞聖明。亟賜鐫改。以重公器。仍治臣罪。以嚴邦憲。不勝幸甚。答曰。省疏具悉。卿其勿辭察任。
정조 0년
同副承旨宋德相疏曰。伏以旻天不弔。大行大王遽爾上賓。逝序不淹。因山將迫。率溥如喪之痛。久益罔極。矧臣無似。濫被甄拔。前後恩諭。不啻眷摯。而自顧庸愚。不敢祗命。倘或賴天之靈。砥礪矯揉。少變其狂陋譾劣。則獻身天陛。獲瞻淸光。粗效尺寸。退死溝壑。是臣素悃。耿耿此心。可質神鬼。而不幸荏苒謬悠。事與志乖。今則弓劍莫攀。德義無憑。其將生爲辜恩之臣。死作抱恨之鬼。窮天極地。此痛難盡。嗚呼。天乎。尙復何及。臣有癃痼宿病。到老益甚。居常呻痛。奔哭闕下。尙未自力。見今日夕飮藥調治。俟得少間。擬趁廞儀。趍詣陵下。以伸情禮矣。不意銀臺陞擢之命。國子兼銜之旨。聯翩下辱於數日之間。臣誠惝怳驚惑。莫知所以處此也。念臣未嘗一日束帶立朝。殿下固不識其何狀。則臣之長短深淺。雖以日月之明。豈或盡燭。而今乃猝然擢置於下大夫之列。付之以喉司出納之責。申之以賢關師表之任。臣不敢知殿下今日之擧。何爲而發也。豈謂臣是先朝招延舊物。或有寸長可取也。則臣在先朝。始也純盜虛名。以誣聰聽。終焉屢違嚴召。倖逭刑章。循其本末。有其罪而無可稱焉。聖明豈爲是也。若爲臣是名祖之孫。必不無一二窺班於家庭之學。可以有補於新化也。則臣之不肖墜失。不堪爲先臣之牛馬走者。夫人而知之。殿下亦奚取於此哉。苟如是。則嚬笑之不愛。軒鶴之不稱。公而貽譏。私而多恧。不但爲臣心之惶蹙。其於乖一初之政。駭四方之聽。何哉。況今夙夜在廷之臣。巖穴嘉遯之士。屈於下僚。老於蓬蓽者。亦豈無其人。而特旨超擢之盛擧。乃先加之於如臣病廢無用之一庸夫。臣實慙懼。若無所容。至於太學敎冑。爲任尤重。自非鴻儒碩士抱道蘊才者。莫宜居之。而今銓曹。獨以臣單望啓下。乃使萬萬無可取之身。叨玆萬萬不敢當之恩。揆以事理。寧有是哉。臣若徒恃寵靈。冒沒承當。則從前丐免。適足爲以退媒進。辭卑賭高之歸耳。臣雖奊詬。猶有一端廉愧。何忍爲此也。且臣別有所悚縮者。臣於殿下陞儲之日。猥荷先大王特授以導迪之任。招徠甚勤。而臣之陋質謏識。終不得對揚明命。一侍銅龍。今當新政之初。有此格外之渥。此正臣追先王報殿下之秋也。而顧今十餘年來。不惟臣之蒼顔白髮。已至遲暮。平生志業。又復濩落。前之所謂陋者益陋。謏者益謏。雖欲强策駑劣。仰酬洪私。有不可得者。臣於是一悲一惶。尤無以爲懷也。抑臣伏聞向日殿下。表章臣先祖臣時烈所秉執之大義。仍命配享聖祖廟庭。而其發於綸音辭敎者。曠絶今古。又嘗抄集先臣文字。合編於朱子書。而作序發揮。旨意勤懇。又因明徽凶疏斥討。竝行於其根本之地。而英斷赫然。處置得宜。使我肅廟朝大義理。煥然復明於世。東域含生。庶見太平萬世之慶。聽聞所及。喑聾跛躄。猶且增氣百倍。況臣之感泣奉戴。糜粉圖報。當如何也。臣於此時。適被恩召。思欲歸死輦下。以謝光寵。曷有窮已。而只是倥侗一物。蔑才蔑學。分限攸局。承膺無路。瞻望雲天。但有心神飛越而已。玆敢不避煩瀆。仰龥於嚴廬哀疚之中。伏乞聖慈。諒臣至懇。將臣新授資級本兼職名。一竝收還。以重公器。以安私分。千萬幸甚。答曰。省疏具悉爾懇。爾以先正文正之孫。讀書山林。恪守家訓。議論純正。學問卓詣。予所知也。方今朝象泮渙。國事岌嶪。渺予小子。苟欲經濟。捨先正之孫而奚以。捨山林之士而奚以哉。初政擢爾。意非偶爾。實欲招徠。共做國事。所辭過矣。爾其亟回遐心。幡然登道。以副予側席如渴之望焉。
정조 0년
丙申六月二十九日辰時。上御廬次。左承旨入侍時。左承旨洪國榮。假注書徐龍輔。記事官卜台鎭朴祐源。以次進伏訖。命書宋德相批。命書傳敎曰。前同副承旨處。遣史官傳諭批旨。上曰。戶房承旨與同義禁入侍。賤臣承命而出。與右副承旨鄭民始。同義禁沈頤之進伏。國榮先退。上曰。卿之父病。近則何如。頤之曰。四年沈痼。至今奄奄矣。上曰。昨日恒烈問目持入乎。頤之曰。持入矣。命讀之。厘其誤字。上曰。推考房承旨入侍。賤臣承命而出。與同副承旨柳焵進伏。命書若淵相簡問目。上曰。推考房。持此問目。進往本府。一一盤問。可也。焵頤之先退。上曰。若淵相簡捧供後。推鞫姑罷。明日擧行。出榻敎命退。承史以次退出。
정조 0년
丙申六月二十九日申時。上御廬次。藥房副提調持湯劑入侍時。副提調洪國榮。假注書柳孟養。記事官卜台鎭朴祐源。醫官以次進伏訖。絢奉湯劑進前。上進御。命書傳敎曰。恒烈旣捧結案根脚。更無捧結案之事後。侤音卽捧。今日內行刑。相簡外其他罪囚文案及所捉文書。卽爲封入事。傳于委官。命退去。諸臣以次出。
정조 0년
丙申六月二十九日酉時。上御廬次。左承旨入侍時。左承旨洪國榮。假注書柳孟養。記事官卜台鎭朴祐源。以次進伏訖。上曰。右副承旨入侍。出榻敎鄭民始進前。上曰。開陽門仍留。推考房承旨入來。還出後下鑰事。分付。命推案樻入之命。民始讀訖。命書傳敎曰。罪人趾海。受國厚恩。位躋正卿。則凡於忠逆。義理尤當切嚴。而聚會凶徒。主張凶論。不但與之綢繆於言論之間。亦且肆然往復於書札之中。究厥心腸。行路所知。聽政之前。有與人之書。至以儲宮之事。有所陰慘酬酢。已是死罪。況於聽政之後。商輅則抵書於渠。以聽政之疏曰。以機關陰祕。以聽政之事曰。以景色危怕。又以爲近以風色之不佳。脾胃難定。其他凶言逆說。有不敢汚口。此乃當日耇輝鏡夢之所不敢道者也。商輅之書之。已極凶惡。而趾海之答之。尤豈不萬萬凶惡乎。苟有一分人心。則是豈泛然看過者。而渠亦以此等語答之。留置書篋。視若尋常句語。卽此一事。趾海不滿聽政之心。昭不可掩。爲人臣子。有此腸肚。已難容置於覆載之間。而此猶不足。御極之後。徐門復出宗廈等說。與人酬酢。凡此罪犯。渠旣箇箇遲晩。旣以知情不告納招。所當斷以三尺。而今番獄事。此等凶說。相簡卽是窩主。而趾海亦一癡騃之物。在法有可恕之道。原情有可矜之端。參酌決折。不害爲惟輕之典。旣是一次之刑。罪人趾海。減死定配。上曰。渠雖與麟漢切姻。宗社大計。焉敢有異議於其間。而乃敢與凶徒。同議共謀之狀。屢發於諸囚之招。所當刑配。而干連諸囚。尙有百倍於相定者。如相定者類。不止一二人。則眞所謂誅之。則不可勝誅。附古人以不治治之之義。罪人金相定。放歸田里。咸與維新。出傳敎上曰。醫官柳光翼汰去。出傳敎上曰。若淵之招。以少論殺老論。說及庚申獄事等說。可謂肯䋜矣。民始曰。然矣。上曰。罪人福海之罪。可勝誅哉。有弟善海。有子敬彬。弟若子之凶謀亂言。若是狼藉。身爲家長。其敢曰。在家不知重臣之疏。卽爲宗社大計。苟非有莽操懿溫之心者。孰敢有戕害此人之計者。而渠弟則以凶惡之說。肆然抵書於渠。渠子則以剪除儲宮羽翼之謀。爛漫綢繆於相簡輩。渠則以少論欲殺老論之說。掇拾於渠黨中稚少之陰計。可謂百罪俱發。揆以邦憲。難保首領。不但年過七十。聽言觀貌。決非平人。何必深誅。子弟之罪。雖不告官。以渠供觀之。渠亦知似此之事。而甘爲同情。知情之律。焉可免乎。按諸律文。亂言犯上之知情。爲減一等罪人李福海。以杖一百流三千里之律施行。出傳敎上曰。罪人纘海。毋論本罪之輕重。商輅輩之凶言凶書。不知其爲凶言而凶書。又於帳殿。出示凶書之後。其所納供。大體一般。渠亦有秉彝。此何心腸。又況納供之時。其所發惡。尤極凶獰。畢竟渠亦遲晩。而相簡旣爲魁首。方欲擬律。特以廣蕩之典。罪人纘海。待明朝。加刑一次。絶島減死定配。出傳敎上曰。罪人敬彬。不但善海之至親。相簡之切友。諸囚之供。無不授引。至又渠父。以相簡輩窮凶之謀。敬彬無不共之之意。不待帳殿之親問。先已說道於廉探之人。試問之時。則敬彬之罪。父已告之。友且證之。不必設鞫發問。曠日持久罪人敬彬。加刑一次。絶島定配。出傳敎上曰。決配罪人。勿爲例刑。各別嚴刑事。分付王府。明當廉察。若有現發。該堂郞。焉逭其罰。以此嚴飭。出傳敎命退去。諸臣以次出。
정조 0년
備忘記。今下弓矢。潼關僉使李萬益。天摩僉使洪鏶。植松萬戶崔益瑞。永達萬戶金瑞貞。幕嶺萬戶李挺㷞。淸水萬戶白純一。仁遮外萬戶趙洵等處給送。
정조 0년
傳于鄭民始曰。長寧殿別檢。嚴飭下送。
정조 0년
鄭民始啓曰。三司諸臣有稟達事。來詣閤外。請對矣。傳曰。入侍。
정조 0년
全羅監司狀啓。濟州人物渰死。馬匹渰斃。若是夥然。事極驚慘事。傳于鄭民始曰。令本道恤典擧行。
정조 0년
柳焵啓曰。卽者副修撰李魯述。以其親病。陳疏徑出。原疏纔已捧入矣。所當直捧禁推傳旨。而此與無端徑出有異。推考警責。何如。傳曰。允。
정조 0년
鄭民始。以弘文館言啓曰。本館下番副修撰臣李魯述。以問事郞廳。今日本府推鞫時。晝仕出去之意。敢啓。答曰。知道。
정조 0년
李商巖。以山陵都監京郞廳。以摠護使意啓曰。永祐園碑閣開基吉日。在今七月初一日矣。山陵進去工曹判書及戶曹郞官。往來董役事。前已陳達。而今則工判戶郞。旣遞本職。使本都監諸堂上輪回往來。造成所郞廳中一員。主管擧行。何如。傳曰。允。
정조 0년
柳焵。以義禁府言啓曰。罪人若淵。絶島減死定配事。命下矣。罪人若淵。全羅道珍島郡金甲島減死定配。而以傳敎內辭意。具罪目。依例發遣府羅將。押送配所。何如。傳曰。允。
정조 0년
柳焵。以義禁府言啓曰。罪人成運。嚴刑一次。邊遠定配事。命下矣。罪人成運。旣已嚴刑一次。慶尙道熊川縣邊遠定配。而以傳敎內辭意。具罪目。依例發遣府羅將。押送配所。何如。傳曰。允。
정조 0년
鄭民始。以義禁府言啓曰。罪人纘海。加刑一次。絶島減死定配事。命下矣。纘海旣已嚴刑一次。全羅道珍島郡金甲島減死定配。而以傳敎內辭意。具罪目。依例發遣府書吏。押送配所。何如。傳曰。以黑山島定配所。
정조 0년
柳焵。以義禁府言啓曰。罪人纘海。以黑山島定配所事。批下矣。罪人纘海。全羅道羅州牧黑山島更定配所。而依例發遣府書吏。押送之意。敢啓。傳曰。知道。
정조 0년
鄭民始。以義禁府言啓曰。罪人福海。以杖一百流三千里之律施行事。命下矣。罪人福海。旣以決杖一百。咸鏡道甲山府流三千里定配。而以傳敎內辭意。具罪目。依例發遣府羅將。押送配所。何如。傳曰。允。
정조 0년
鄭民始。以義禁府言啓曰。罪人敬彬。加刑一次。絶島定配事。命下矣。敬彬旣已嚴刑一次。全羅道康津縣薪智島定配。而以傳敎內辭意。具罪目。依例發遣府羅將。押送配所。何如。傳曰。允。
정조 0년
柳焵。以刑曹言啓曰。因義禁府言啓辭。亂言犯上罪人恒烈。籍沒家産事。命下矣。罪人恒烈奴婢等。令京兆相考帳籍。亦爲知委於五部及各該道。一一査出。使之修成冊報來後。依例花名。永屬公賤之意。敢啓。傳曰。知道。
정조 0년
大司憲金相翊。行大司諫沈履之。行副提學吳載純。執義李一曾。司諫申應顯。應敎兪彦鎬。副應敎尹弘烈。掌令柳榮鎭尹弼秉。持平沈有鎭金履厚。獻納朴天衡。校理沈豐之。副校理徐有防鄭宇淳。正言姜修撰鄭元始。副修撰李魯述李獻慶啓曰。請文女按律處斷。又啓請。厚謙快正王法。其母依律處斷。又啓曰。請付處罪人申晦。亟施遠竄之典。又啓曰。請古今島荐棘罪人洪麟漢。依律處斷。又啓曰。請門黜罪人韓翼謩。中途付處之典。答三司曰。不允。
정조 0년
大司憲金相翊。行大司諫沈履之。執義李一曾。司諫申應顯。掌令柳榮鎭尹弼秉。持平沈有鎭金履厚。獻納朴天衡。正言姜啓曰。請聖國尙魯諸子。亟施當律。又啓曰。請巨濟府荐棘罪人尹養厚。亟令王府拿鞫嚴問。快正王法。答兩司曰。不允。
정조 0년
掌令柳榮鎭啓曰。請大靜縣爲奴罪人金壽賢。依律處斷。又啓曰。請鏡城府定配罪人洪述海。依律處斷。又啓曰。請東萊府定配罪人元義孫。依律處斷。又啓曰。請金曄。嚴刑島配。又啓曰。請戶曹參判金華鎭。遠地定配。又啓曰。請故縣監尹尙通。亟施追奪之典。又啓曰。請還寢尹象厚放歸田里之命。仍施絶島定配之典。答曰。不允。
정조 0년
獻納朴天衡啓曰。請南海縣圍籬安置罪人具庠。更令王府嚴鞫得情。快正王法。又啓曰。請大靜縣爲奴罪人金壽賢。更令王府拿鞫嚴問。依律處斷。又啓曰。請副司直洪龍漢。爲先削職。又啓曰。請旌義縣荐棘罪人尹泰淵。亟令王府拿鞫。嚴問得情。答曰。不允。
정조 0년
領中樞府事臣金相福。行判中樞府事臣金陽澤。行判中樞府事臣金尙喆。行判中樞府事臣李溵。議政府右議政臣鄭存謙。率百官啓曰。國家治逆之法。有本有末。捨其本而治其末。則亂逆無所懲畏。人心靡所底定。可不懼哉。今幸天日赫臨。魑魅莫逃。窮凶諸賊。略行鋤治。而雖以鞫囚文案觀之。究其本則一則麟漢。二則麟漢。噫嘻。痛矣。麟漢之罪。可勝誅哉。昨冬國勢之凜綴。言之流涕。惟我大行大王。深軫大計。連降懇惻之敎。精一授受之訓。光明如日月。雖豚魚木石。孰不感動。在三事之列者。固當先意贊承。而噫。彼麟漢。以患得患失之心。懷不奪不厭之圖。只知有厚謙。不知有國家。揮手瞬目。百計阻搪。至於三不必知之說而極矣。違拒咫尺之明命。沮敗宗社之大策。無復餘地。是心卽耇輝之心也。此則聖鑑洞悉無餘。路人亦皆知之。尙可以一日假息於覆載之間哉。此臣等所以首先庭龥。必欲爲拔本之計。而誠未仰格。未得準請。致使根柢不拔。枝葉滋蔓。翔雲若淵。前唱後喁。凶悖之言。一串貫來。比如鋤草而不除根則旁孽橫生。防川而不塞源則餘波決潰。若使麟漢一日假息。則又不知幾箇妖孽。潛伺闖發。做出何許變怪。此豈不凜然而寒心也哉。麟漢所以陰懷異心。敢肆凶圖者。只是憑依厚謙。締結幽陰。以至於恣行凶臆。無所不至。然則厚謙之於麟漢。一而二。二而一。使厚謙至今偃息於地上者。固何以熄亂萌而防禍源哉。臣等雖承姑待之敎。而到此地頭。有不容晷刻泄泄。敢此相率齊龥。伏乞聖明。廓揮乾斷。亟誅兩賊。以安宗社。以洩輿憤焉。答曰。所請不允。
정조 0년
庭請再啓曰。天下之莫大於亂逆。人臣之義。莫急於懲討。此臣等所以相率大庭。沬血請誅。以冀其得伸王章。少洩輿憤。而及承聖批。又未蒙允兪之音。臣等誠不勝抑鬱憂憤之至。噫。彼麟漢。平生罪惡。不可殫擧。而夤緣倖會。冒居三事。則益肆凶濫。全無顧忌。至於四百年宗社之托。先大王懇惻之敎。不但不爲奉承。乃反內懷不滿之心。肆發罔測之言。噫嘻。凶肚逆腸。不難知矣。渠以戚畹之臣。自恃地處之別。平日意望。固多僭猾。而我殿下。自在邸位。素著則哲之明。痛察其慝情。逆折其奸萌。自有不能掩於色辭之間。故渠亦自知其惡之不容於明照之下。雖於筵席侍坐之間。深懷畏忌厭憚之意。及其聖斷已定。明命一下。則內省貫盈之宿惡。上忌聰明之有臨。迺以三不必知之說。容易發口。肆然沮遏。敢又挾厚賊之凶焰。嗾妖雲之凶疏。以爲疑亂煽動之計。古今天下之逆。亦復何限。而其忌嫉貳極之英明。沮撓宗社之大計。豈有若麟漢者哉。況是徒黨寔繁。自成窩窟。偶語群聚。潛詆暗訕者。以麟漢爲可恕。以討逆爲憸人。雖以今番若淵之凶疏。諸賊之私札觀之。其餘焰之可怕。禍根之深締結。誠可謂懍然心寒。苟使元惡。早伏王章。則豈其跳踉躑躅。至此之極哉。至於厚謙之於麟漢。眞所謂二身而一心。挾其幽陰之逕。恣爲危動之計。厚謙之倚以爲聲勢者。卽麟漢也。麟漢之恃以行凶臆者。卽厚謙也。惟此兩賊。一串貫來之凶圖逆節。不待臣等之言。殿下固已燭破無餘。而尙靳一兪於擧國同聲之請。是豈所望於聖明。而亦何以懲亂逆而靖世道哉。一日不得請。則有一日之憂。二日不得請。則有二日之憂。玆敢更此齊龥。冀回天聽。伏乞聖明。廓揮乾斷。快降兪音。以安宗社。以副群情焉。答曰。所請則不允。卿等止之。
정조 0년
庭請三啓曰。嗚呼。今日臣等之請。卽天經地義之所當然。擧國臣民之所同情。而庭龥至再。天聽愈邈。至以止之爲敎。臣等相顧抑塞之餘。不能無憾於天地之大也。噫嘻。從古亂逆之禍人家國者。職由君上之徒務涵貸之仁。不嚴懲討之典。涓滴之憂。馴致滔天。毫釐之忽。終至尋斧。以殿下之明聖。亦必知所戒矣。今此兩賊貫盈之惡。已至於滔天而尋斧。此實愚夫之所共知。國人之皆可殺。而獨靳一兪。尙此假息。使王章不得快伸。人心靡所底定。噫嘻。天下寧有是耶。歷考往牒。亂逆何限。而內挾幽陰之勢。危逼儲位。上忌英明之主。沮遏大策。遂致餘焰未熄。妖孽旁生者。豈有如麟漢厚謙之至兇極惡者哉。此賊未誅。則人不得爲人。國不得爲國。今日同聲之請。亶出爲宗社爲世道之深憂遠慮。我殿下臨以後。一政一令。動合天則。獨於誅討之典。尙此遲疑。實非臣等之所望於聖明者。而亦豈不有乖於五刑五用之義哉。噫嘻。痛矣。今番諸賊。或有酌處而未盡究覈者。或有徑斃而未及正法者。應行之王章未伸。擧國之輿情愈憤。而臣等之沬血齊龥。必討此兩賊者。實出於先儒拔本之意。書經殲魁之訓。然則聖明之所當亟從者。豈有急於今者之所請者哉。臣等不得請。則不敢止。玆敢相率更龥。伏願殿下。特降明命。亟誅兩賊。以洩神人之憤。以嚴春秋之義焉。答曰。已諭三司。其所靳允。非緩於討逆。卿等其止之。
정조 0년
同義禁趙㻐疏曰。伏以臣於日昨。伏奉金吾除命。而適値帳殿訊囚。召牌下臨。不敢言私。顚倒出肅。今於推鞫。亦宜進參。而第念臣從兄臣曮。方以重罪。縲在本府。臣若諉以獄事之各異。不顧私分之惶蹙。晏然若無故之人。出入於府中。坐起於堂上。則其爲乖事體而駭瞻聆。將何如哉。至若中批誤恩。在今猶屬例讓。有未暇論。玆敢疾聲控龥於嚴廬之下。伏乞聖明。俯垂諒察。特許汰免臣職。以爲公私之幸焉。臣無任屛營祈懇之至。答曰。省疏具悉。所辭過矣。卿其勿辭察任。
정조 0년
館學儒生進士臣宋獻圭金履寅李瑮。生員李克淵鄭經煥黃仁紀。進士姜彙斌金鎜申昔。生員徐貞輔。進士申光萬沈公著。生員朴宗福趙儀逵。進士閔耆烈。生員趙鎭大。進士李羲雲尹厚東。生員朴宗敬。進士金履恭李浤朴天健柳譚。生員金龍柱徐澤修。進士兪漢維。生員李度謙。進士任晦周李靑金履錫。生員洪大協。進士洪相扆。生員李國祥。進士張至喆。生員鄭東愼。進士李命暹尹光溫洪啓厚李師中李商翼。生員安棨李勉克李勉輝。進士宋翼魯尹光廉李命默。生員尹晢東尹在義。進士盧顯國沈鍒許霔。進士姜彙明。生員崔熽崔照。進士李家煥金熙采。生員尹愭金熙朝李世述。進士李栱韓時裕。生員尹璿東。進士金相宅李翼晉李在行柳秉均李廷書鄭采毅鄭度一。生員洪景斗。進士李象鼎朴道采許䆃。生員李可遠。進士柳詢。生員鄭昌老。生員朴吉源朴能源李箕采。進士李秉喆申憙淵金漸吳道亨金禧燮孟欽圭蔡一揆金敬履李薰。生員鄭師濟朱宅憂。幼學金履翼李玏趙命喆朴宗翊柳諄吳允常黃仁純南復來尹恒東黃仁緝金履鏽金老根趙德泂洪履猷李度儉李祖應徐勗修趙德泌洪相袞沈公權南應來趙學尹洪相孝黃仁燾金爾根尹昇東李圭永李商萊金懋淳李光淵兪漢直洪喆猷洪益能徐澈修李度廉申鳳朝李珞韓樂裕兪山柱趙寅喆申熙朝李度文李輪祥權大應吳在大李彦植洪益升李寬植朴冕源徐有本柳諴朴彝源權太應徐有榘韓用中申漢朝金䥐權丕應趙昌濂鄭棟李世益李象奎柳愚柳養浩申大泓姜一輔尹商說李肇徽金廷龍金夢虎金重瑞李鳳舒文粲奎李運章承膺祚梁鎭觀金良鈺徐玉修李彦默李英禧申獻朝李雨肅李壽淵李明謙申龜朝李商師鄭弘善任熤李應宗任熻李克燮柳申大憲鄭義榮安允炡洪晉燮崔義亨任頤周金錫孚李鎭玉張相五鄭成人鄭履綏李克謙李東旭李在安朴絅壽朴麟壽等疏曰。伏以皇天不佑我宗祊。大行大王奄棄民。率普之慟。久而彌切。伏惟我殿下。攀號靡逮。孝思罔極。仍伏念誅亂逆。嚴懲討。王者之常憲。春秋之大義。而從古亂逆之往往有禍人家國者。職由於時君世主。徒務寬仁之政。不明懲討之義。或以世臣而庇覆之。或以戚畹而假貸之。馴致滋蔓之勢。終成滔天之禍者。歷觀往牒。斑斑可考。則以我殿下。淹古今明義理之聖學。必將反覆戒懼於此等事變之際。而竊伏見近日處分。實不勝憂歎之至。噫。彼麟漢。濫猾之性。恣行威福之權。沮遏授受之計。有浮於耇輝。締結奸凶之罪。殆甚於鏡夢。先而宰臣討之。繼而三司誅之。此可見一國公共之論。其在誅亂逆嚴懲討之義。決不容一刻假息於覆載之間。而善地之竄。徒長怨狠之心矣。島棘之典。豈準貫盈之罪乎。實乖怙縱罔赦之義。益切神人共憤之情。臣愚死罪。未敢知殿下之尙今靳允於前後沐浴之請者。其以世臣而庇覆之耶。抑亦戚畹而假貸之耶。此不可以殿下之私誼。有所屈伸於其間者。明矣。蓋其憑藉肺腑。陰肆胸臆者。非一朝一夕之故也。而且其父子兄弟。盤據而根結。威勢所壓。一世風靡。始也羸承之蹢躅。終焉城狐之偃伏。窩窟已成。羽翼日張。及乎聲罪之後。猶生跳踉之志。其所暗地綢繆。公肆怨誹之狀。至於今番鞫獄而綻露。尤無餘矣。若使麟漢。苟有一分臣子之心。則顧其地處。其所以愛戴願忠之誠。宜乎自別於人。而窮凶情節。如彼其極。則此不惟殿下之罪人。卽一國之罪人。亦不惟一國之罪人。實宗社之罪人也。殿下雖或有一毫曲貸之意。其於國人之共討何。其於三尺之至嚴何。宜卽快伸王者之常憲。亟明春秋之大義。顯戮元惡。明示典刑而後。庶可以熄亂逆而靖世道矣。乃若厚謙。亦天地間一種妖物也。其所負犯。極其狡惡。內覘密機。外譸凶疏。危撓於貳極之地。怨懟於一初之政者。實與麟漢。腸肚相連。表裏和應。則惟此兩箇劇賊。自是一串貫來。而至今偃息。尙逭天誅者。其可曰國有法乎。此而不誅。則國不國。臣不臣。而凶徒逆孽。其將接跡而起矣。豈不懼哉。豈不殆哉。臣等忝廁縫掖之列。久沐菁莪之化。深痛妖孽之未剪。竊歎王章之莫伸。敢附鄒書。人得誅之之義。相率叫閽。沬血而陳之。伏乞聖明。廓揮乾斷。亟誅兩賊。使宗社奠安。臣民洩憤焉。臣等無任激切屛營之至。答曰。省疏具悉。朝廷之大處分。有難聽從於如干儒生之言矣。爾等。退修學業。
정조 0년
行兵曹判書臣具善復疏曰。伏以仁天不弔。大行大王仙馭上賓。因山隔月。率土含生。奔走悲號。仰惟我殿下。哀毁過制。必多傷損之節。群下憂慮。曷有其極。臣於向者。忽伏承本兵特授之命。半夜倉卒。事體至嚴。不敢不章皇膺命。黽勉受符。而旋因臺啓。卽蒙收還。區區感幸之私。有不可勝言矣。不自意。再昨親臨訊囚之時。除旨又降。天牌踵臨。懲討義。冒沒承膺。而因仍竊居。斷無是理。臣本蹶張賤品。無一善狀。而世受國恩。與天無極。逮夫臣身。猥蒙先大王拔擢之殊眷。前後踐歷。俱逾涯分。頂踵毛髮。都歸造化。臣本庸愚。涓埃未報。罪實難贖。痛益無涯。今我殿下。奚取於臣。乃以一國戎權。擧以畀之。旬日之內。乍改旋授。有若非臣莫可者然。臣惝怳震。汗淚交逬。闔門感祝。不知死所。噫。是職也。不但管轄軍旅之事。亦有銓衡人物之責。本非人人濫吹之地。雖以武臣曾經者言之。率皆資望允協。未有如臣之空疎陋劣而一朝猥膺者也。此則不待人言。臣固自知。司直之論。公議可見。去就一節。無容更議。臣雖不肖。圖報國恩。寸忱如丹。赴湯蹈火。非所敢辭。而職是匪分。臺言且峻。臣何敢憑恃寵靈。拚棄廉防。重自陷於無忌憚之科乎。百爾思量。萬無晏然仍冒之勢。玆敢猥入文字。略暴血懇。臣尤死罪。伏乞聖明。俯垂鑑諒。亟命鐫改臣新授職名。因治臣瀆擾之罪。使名器重而朝綱肅。不勝萬幸。臣無任屛營祈懇之至。答曰。省疏具悉。卿以宿將之裔。卿其何過引。勿辭察任。
정조 0년
禮曹判書臣李宜哲疏曰。伏以邦運不幸。逆孽層生。帳殿親臨。歷涉多日。伏惟聖體。不瑕有傷損之節。臣不勝區區憂慮之至也。臣竊以日昨諸臣之疏。亶出於沐浴之義。忠憤之激。而天聽猶邈。群情愈鬱。斯豈所望於聖明者哉。噫。天下之惡一也。雖在往古之事。隣國之賊。在所必討而不敢少忽。斯乃春秋之義。聖人之法。雖以人主之尊。有不得低昂於其間者也。今二賊之罪。彰著難掩。神人之所共憤。乃殿下不忍一時之恩。以沮萬口同然之請。而每以予意有在爲敎。臣雖不敢妄度天意之所存。而竊嘗推之。無乃以其戚畹至親。先朝所嘗容。而未忍一朝加誅而然乎哉。嗚呼。此乃天地好生之德。聖人惻隱之仁。然仁義相須而成體。義之所斷。卽仁之所施也。苟或專於仁而不以義裁之。則其爲仁也。流於姑息之恩。而非所謂仁也。今以戚畹之親論之。薄昭之罪當誅。則雖上關太后之憂。至於不食而有不敢赦者。綱目有定論矣。以先朝之所嘗容論之。則堯之所嘗容之四凶。舜則誅之。今此二賊之罪。有浮於殺使圮族之凶。而尙可容貸於聖明之世哉。夫殺使者罪。其罪可殺。而未聞有逆節之萌。圮族之凶。其罪止於敗類。而不至有犯分之惡。然而聖人之所處。先儒之所論。俱在不赦。則況此惡逆所犯。實關宗社國家之重者耶。夫麟漢。以凶濫之性。重以不學無識。乃與厚謙相結。陰忌殿下之英明。欲售危逼之計。不念義理之至重。惻怛之聖敎。專事阻格。都無臣節。此豈人理之所出。而厚謙則本以黃口騃子。托在內戚。乃敢招納權勢。竊弄威福。以致鉗絡將相。恣行姦弊。世之無恥嗜利之徒。趍附朋結。世道壞敗。莫可收拾。此其爲罪。已不容誅。而況與麟漢。潛懷異圖。沮敗代理。暗嗾翔雲。投進凶疏。此實覆載之間。罔極之凶。而殿下過加容貸。終至於今番亂孽橫出。逆獄旁起。皆原於二賊之主張陰謀。兆之於始。而滋蔓之至此也。如此而懲討不加焉。則不知此後。有幾箇亂賊肆行。而莫之禁矣。思之及此。不覺懍然而寒心。非細憂也。嗚呼。聖人之心。天下之公也。其誅賞禽縱之權。一循義理之當然。而無一毫偏主於其間。然後事得其宜。而無後慮矣。今我殿下。爰自代聽。以至臨御。凡於刑政施措之間。無不合於天心。順乎人情。萬姓咸仰。想望至治。而獨於此數賊者。處分太寬。未免乎偏於仁覆。而過於優游。臣竊不能無憾於天地之大。伏願聖明。亟降威命。快正王法。以洩神人之憤焉。仍念臣衰老疾病。退伏外次。春曹之除。遽降於意外。病勢難强。而適當此際。不敢退偃。纔已力疾祗命。而其間搢紳。次第陳疏。臣則初未聞知。不能齊聲仰請。身縻禮官。未免虧分。惶恐難安。玆敢略陳微悃。以申懲討之義。伏乞聖慈。俯垂諒察。仍降譴何。以安賤分焉。答曰。省疏具悉。靳允意在矣。卿其勿辭察任。
정조 0년
江華留守臣李瀰疏曰。伏以日月迅邁。因山漸迫。伏惟聖孝出天。攀慕靡逮。臣頃因進香。獲伸微忱於靈座咫尺之前。益不任哀號之至。念臣不才。猥受重寄。恐負我殿下付畀之恩。夙宵憧憧。不敢少弛。卽伏聞前留守臣洪樂命。以本府賊人事。至被譴削。臣於是有不勝萬萬惶悚者。蓋犯盜內庫。情節窮兇。渠之初招。旣有昨年冬始爲偸出之語。故以此陳聞於狀本中矣。及閱庫藏書籍。則六卷冊執贜於今番者外。其他書帙。幸得俱存。以是推之。昨冬犯手云者。無甚明酌。自歸亂招。其眞贜現捉。卽臣莅任之後。若論紀律不嚴之責。則臣實當之。前人被罪。臣反倖逭。在朝家綜核之政。亦豈有是哉。玆敢冒死馳章。仰請同勘。伏乞聖明。俯垂鑑諒。亟命鐫削臣職。重究臣罪。以嚴綱紀。以安賤分。千萬幸甚。答曰。省疏具悉。賊情果如卿疏。予欲提敎未果。卿其勿辭察任。
정조 0년
副修撰臣李魯述疏曰。伏以臣於見職。豈有一分堪勝之望。而適當親臨訊囚之日。義急懲討。他不暇顧。冒沒出肅。仍爲就直矣。卽接家信。則臣父近因祖母之病。獨自焦煎。仍得氣瘧。逐日當午。渾身如束。手足氷冷。日晡之後。寒氣乍止。熱勢旋劇。昏倦澌薾。殆不省事。及至翌朝。始乃少醒者。已屢日云。臣聞此報。心神飛越。强抑不得。玆敢瀝血陳懇。徑出禁扄。忙尋鄕路。伏乞天地父母。特垂悶覆之仁。曲推孝理之化。亟削臣職。俾便救視。仍治臣罪。以肅朝綱。千萬幸甚。答曰。省疏具悉。爾其勿辭。救護父病。
정조 0년
丙申六月三十日。兼春秋張顯慶。刑曹啓目。以李奎緯草供。因傳敎。忠淸道新舊監司處。發緘矣。忠淸監司徐有臣緘辭如此。上裁。何如。啓。傳曰。知新伯之爲人。今此緘答。事勢似然是置。新舊伯。旣皆緘答同李奎緯處。以此添問目嚴問後。議處爲良如敎。
정조 0년
丙申六月三十日卯時。上御廬次。左承旨入侍時。左承旨洪國榮。假注書柳孟養。記事官卜台鎭朴祐源。以次進伏訖。國榮曰。夜間聖體。若何。上曰。一樣矣。國榮曰。寢睡。何如。上曰。煩熱特甚。不能穩寢矣。命國榮讀奏慶尙左兵營褒貶訖。命右副承旨入侍。鄭民始進前。命讀儒疏賜批。國榮先退。命書傳敎曰。若淵之疏。近日言事中。頗似根據。又是不識何狀之人。故特命入侍者。蓋以容言而見人之意也。及當前席。先爲下詢。以渠疏中。上款討逆者。以渠爲尹慤之孫。宜知忠逆之分。無乃敢曰麟漢之罪甚輕。其所聲罪者。反下於申晦。數次嚴敎之後。又敢盛氣大言曰。臣則不知洪麟漢之爲罪。殿下必欲處置。則因山後。當觀勢某般爲之云。噫嘻。此何言也。麟漢之罪。固國人之所知。予之所以不置於法者。特由於不忍之意也。而身爲北面之臣者。不知麟漢之罪。而視若尋常者。已是黨逆之類。而況職在三司之列。義重沐浴之討者。其所聲罪。其所斷法。尤何等自別。則若淵之疏。敢以島配了當。又於入侍之際。敢以叵測之說。肆然奏對。有若爭抗者然。實非當之營護耇輝者流。所敢陳達於榻前者也。噫嘻。戊申乙亥之所以爲亂逆者。特以天網太恢於辛壬故也。況今天理之晦。人心之陷。比辛壬。果如何哉。然則誅討之典。不可以少緩。故伊時親鞫之命。蓋以此也。承宣所奏。出於惟久之意。予亦屈意勉從矣。其夜文書中。現捉。不但與渠筵奏。不可比也。包藏之禍。心排布之凶謀。不覺心寒而體栗。此而不問。不知何樣禍機。伏在幽暗之中矣。其書無非陰慘。與泰淵相簡輩。交結綢繆之跡。綻露無餘。或曰。泰淵之忠赤莫暴。環視而無可救之道。又以攻泰淵者。謂之憸人。又以爲世道危險。其他似此罔測之說。不可勝記。特命親鞫。先問榻前所奏之凶言。次問麟漢之所以爲國邊人討逆之。所以爲迎合用人之。所以爲擧國而聽之者。帳殿之究問。特不過此等語。而太陽之下。魑魅莫逃。渠乃直以根柢端緖。箇箇納供。獄事之轉益層加。諸帒之次第就戮。皆由於若淵之供。渠徒中窩窟之綢繆經營。陰譎叵測之本末委折。具載於諸囚之文案。予當從近洞諭。使今日逆臣。咸知醞釀之有素。排布之有漸矣。到今若淵。卽一凶徒之鷹犬也。嚆矢也。比之趾海輩。輕重有間。而趾海輩。亦且傅生。則此等之類。何足深誅。是以渠招。備告凶黨謀議。飜復之時。渠以庚申獄事之說。爲渠目明之端。又於昨日。不但文書現捉盜占館錄之計。渠亦以玉堂。出於麟漢之力。實由感報之心。納招。以此觀之。前後罪犯。不過出於鄕曲卑微之類。圖得官爵之計。眞所謂鄙夫不足責者。而且非若淵之招。則此等凶賊。何自而趁卽鋤治乎。旣施六次之刑。罪人若淵。絶島減死定配。上曰。罪人成運。不特相簡輩諸囚之供。幾盡吐實。只以帳殿納招觀之。可謂戾氣所鍾。其所罪惡。當在洞諭中。罪人成運。嚴刑一次。邊遠定配。出傳敎上曰。更當一諭。使逆臣知凶黨之根柢。而恒烈相簡。或戮或斃。洞諭之字。諸臣安知顚末。恒烈問目一通。爲先謄布朝紙。先令中外知悉。出傳敎上曰。今則獄事。旣皆收殺。推鞫獄罷。出傳敎命退去。諸臣以次出。
정조 0년
丙申六月三十日卯時。上詣殯殿。行朝奠入侍時。左副承旨林得浩。假注書柳孟養。記事官卜台鎭朴祐源。以次侍立訖。上具衰服。詣中排設廳視膳行禮。儀注上同。行禮訖。上還廬次。諸臣遂退出。
정조 0년
丙申六月三十日巳時。上御廬次。右副承旨入侍時。右副承旨鄭民始。假注書柳孟養。記事官卜台鎭朴祐源。以次進伏訖。上曰。沁留之批旣諭。賊漢之招。昨冬冊庫偸竊之事。果是亂招。然則罪不在於不捕前留守洪樂命。削職下敎。勿施。出傳敎命退去。諸臣以次出。
정조 0년
丙申六月三十日午時。上詣殯殿。行晝茶禮入侍時。右副承旨鄭民始。假注書柳孟養。記事官卜台鎭朴祐源。以次侍立訖。上具衰服。詣中排設廳視膳行禮。儀注上同。行禮訖。上還廬次。諸臣遂退出。
정조 0년
丙申六月三十日未時。上御廬次。右副承旨入侍時。右副承旨鄭民始。假注書徐龍輔。記事官卜台鎭朴祐源。以次進伏訖。命讀李魯述疏賜批。上曰。廬次至近之地。院隷若是喧嘩。極爲駭然。兵曹郞廳推考。出榻敎民始曰。院隷。固當禁戢他下隷。而恣意喧嘩。若是之甚。該院隷。令攸司從重科治。兵曹郞廳旣命推考。不能禁戢之罪。臣亦難免。惶恐待罪矣。上曰。勿待罪。命書傳敎曰。院隷。在禁戢他下人之地。恣意喧嘩。入侍承旨。至有請罪之請。事極駭然。令攸司從重科治。命退。承史以次退出。
정조 0년
丙申六月三十日申時。上御興政堂。三司諸臣入侍時。大司憲金相翊。行大司諫沈履之。行副提學吳載純。執義李一曾。應敎兪彦鎬。副應敎尹弘烈。掌令柳榮鎭尹弼秉。持平沈有鎭金履厚。獻納朴天衡。校理沈豐之。副校理徐有防鄭宇淳。正言姜。修撰鄭元始。副修撰李獻慶。行都承旨徐浩修。假注書徐龍輔。記事官卜台鎭朴祐源。以次進伏訖。三司進前。相翊履之載純一曾彦鎬弘烈榮鎭弼秉有鎭履厚。天衡豐之有防宇淳元始獻慶所懷。麟漢厚謙窮凶極惡之罪。已悉於前後合辭中。臣等連日力請。迄未蒙允。天討之尙稽。輿情之愈激。已不可言。而今以若淵之凶疏觀之。其根柢脈絡。直與妖雲。一串貫來。究其本。則麟漢厚謙卽其窩主也。惟其兩賊。尙爾偃息於地上。故連腸共肚者。暗自醞釀。奸萌益長。至於今番獄情而極矣。其在拔本除根之道。決不可一刻容貸。而聖上之至今靳允者。臣等實不勝抑鬱之至也。臣等謂亟從三司之請。宜矣。上曰。予意已諭。卿等勿煩。出所懷相翊曰。臣等以沐浴之義。仰陳合辭之請。誠意未格。兪音尙靳。懲討不嚴之罪。臣等固自有矣。而第未知殿下。何所持難。而至今靳允乎。履之曰。今日三司之請。實出一國之共憤。一向靳持。臣等實未知聖意之攸在也。以今番獄情觀之。其表裏和應。前後譸張之狀。綻露無餘。今若一向漫漶。王章未施。則又不知何樣禍機。伏在何處。殿下何不念及於此乎。臣等雖已承批。以不得請則不敢退之義。復此仰違。伏願無少持難。快揮乾斷。載純曰。麟漢厚謙之罪。兩司皆已盡達。伏願亟賜允從焉。上曰。予欲一次布告。卿等可以知之矣。以趾海事觀之。麟漢之內以密圖。外以力薦者。必欲進渠心腹之人。以爲剪除羽翼之宮僚。羽翼之宮僚。先爲剪除。然後光明之義理。可以沮敗故也。若使其計。得遂於聽政之前。則國家之事。將至於何境耶。至今思之。不覺懍然。甚至於金漢耆執手之說。金尙默與書之說。左右恐動。內外威脅。罔有紀極。噫。儲君之於廷臣。亦有君臣之分。則渠輩如有北面之心。豈敢以此等之說。勒加於儲君乎。當時之事。不可一口而說也。相翊履之等曰。如許凶逆。實前古之所未見聞。罪犯如此。而猶復偃息於覆載之間。則其可曰國有法乎。根抵未拔。輿憤益激。伏願亟行天討焉。上曰。予所不忍者。其於慈宮何哉。履之曰。不幸近出者。正謂此也。第法者。乃祖宗之法。殿下豈得以私恩枉公法哉。上曰。夕奠相値。卿等退出。履之曰。臣等誠意淺薄。兪音未蒙。臣不勝抑鬱之至。上曰。其止之。相翊履之一曾榮鎭弼秉有鎭履厚天衡所懷。若淵凶疏。實與妖雲。相爲表裏。究其情節。萬萬叵測。渠以麟漢之血黨。圖點堂錄。欲報其恩。敢售營護之計。其疏語之凶譎。筵對之凶悖。卽渠之斷案。此而容貸。使之生出獄門。則烏在其懲討亂逆之義哉。今此酌處之命。實是失刑之大者。臣等謂亟令王府。更加嚴鞫。快正王法。宜矣。上曰。朝者已諭。若淵卽不過凶賊之嚆矢。傳之惟輕。不害爲寬典。不允。又所懷。今番獄事。商輅善海之書札中。凶言悖說。實是亙古所無之逆節。而趾海纘海之爛漫同情。渠旣自服。則今此酌處之命。實爲失刑之大者。臣等謂亟寢定配之命。更令王府。快施當律。宜矣。上曰。不允。又所懷。敬彬成運之與若淵相簡。爛漫綢繆之狀。旣已畢露於諸賊招辭中。而抵賴不服。未施當律。揆以王法。失之太寬。臣等謂亟令王府更爲拿鞫得情。宜矣。上曰。不允。又所懷。尹象厚事。今日詣臺之臣。纔已發啓。而臣等旣入筵席。故又此仰達矣。宗廈復出之說。旣與徐有隣面質見屈。則是渠自做也。況渠以養厚之兄。同惡相濟。則以此以彼。決不可放歸而止。臣等謂亟從僚臺之啓。宜矣。上曰。酌處意在。不允。又所懷。物故罪人相簡。罪犯旣與恒烈。同捧結案。則雖因徑斃。未及正法。而不可與恒烈。有所異同。臣等謂亟令王府。同律擧行。宜矣。上曰。令王府考例。稟處。以上出擧條上曰。卿等退出。相翊等曰。臣等誠意未格。合辭之請。未蒙兪音。下情實不勝抑鬱之至。命退。諸臣以次退出。
정조 0년
丙申六月三十日酉時。上御興政堂。藥房入侍時。藥房副提調洪國榮。假注書徐龍輔。記事官卜台鎭朴祐源。醫官慶絢。以次進伏訖。絢進湯劑。上進御。國榮曰。近日心腎湯。更爲進御。有何動靜乎。上曰。別無動靜矣。國榮曰。醫官之言。皆以爲自今以後。連進心腎湯。爲好云矣。上曰。唯。命退。承史以次退出。
정조 0년
丙申六月三十日戌時。上御廬次。右副承旨入侍時。右副承旨鄭民始。假注書徐龍輔。記事官卜台鎭朴祐源。以次進伏訖。命書傳敎曰。政院使令。一時申飭。分揀放送。上曰。昨年閏十月及十一月日記持入。命退。承史以次退出。
정조 0년
行都承旨徐浩修坐。左承旨洪國榮藥院直。右承旨李義翊坐。左副承旨林得浩坐直。右副承旨鄭民始坐。同副承旨。注書尹翊東病一員未差。假注書柳孟養仕直徐龍輔奉命在外。事變假注書林錫喆仕。
정조 0년
大殿王大妃殿惠慶宮中宮殿朔祭罷後。政院玉堂藥房單子問安。答曰。知道。
정조 0년
大殿王大妃殿惠慶宮中宮殿。大殿受灸後。政院玉堂藥房口傳問安。答曰。知道。
정조 0년
徐浩修啓曰。卽伏見慶尙左水使尹景淵今春夏等褒貶啓本。則邊將無一人居下。殊無嚴明殿最之意。推考警責。何如。傳曰。允。
정조 0년
傳于洪國榮曰。巡監軍單子尙不下。當該中官。越俸一等。
정조 0년
傳于林得浩曰。房仍。工刑房換房。
정조 0년
洪國榮。以禮曹言啓曰。太廟秋展謁。當爲取稟。而因山前。不得循例取稟之意。敢啓。傳曰。知道。又以禮曹言啓曰。齊陵陵上曲墻。孝陵陵上曲墻修改時。本曹堂上郞廳。一體兼進。以除廚傳之弊。何如。傳曰。允。
정조 0년
有政。吏批。判書李徽之進。參判權噵進。參議宋德相在外。左承旨洪國榮進。啓曰。本曹郞官。今當差出。而擬望之人乏少。外任竝擬。何如。傳曰。允。
정조 0년
又啓曰。良才察訪金漢宗。以三年窠察訪。兩次居中。其不治可知。依例罷黜。何如。傳曰。允。
정조 0년
以李得永爲承旨。鄭元始爲校理。李秉模爲修撰。李普中爲廣興守。柳鎭戊爲戶曹佐郞。申晛爲通津府使。崔星鎭爲金浦郡守。朴玄源爲楊根縣監。梁鳳華爲良才察訪。書題張世迪單付。
정조 0년
兵批。判書具善復進。參判鄭好仁病。參議柳薰病。參知李養鼎入直進。右承旨李義翊進。司直金用謙李普觀柳焵。副司果金復元李昌中。副司正金景濂閔致燮單付。
정조 0년
徐浩修。以兵曹言啓曰。新除授訓戎僉使金彦之老母。今年八十歲。吾村權管金厚弼老母。今年七十八歲。法不當遠離赴任。俱爲呈狀乞遞。邊將之親年七十五歲以上者。許遞其任。已有定式。竝依法典改差。何如。傳曰。允。
정조 0년
李得永。以義禁府言啓曰。因兩司所懷。物故罪人相簡與恒烈同律擧行事。有令王府考例稟處之命矣。取考謄錄。則乙亥三月十三日杖斃罪人金沆。因臺啓以犯上不道律。籍沒家産矣。今此罪人相簡。旣受根脚而徑斃籍産之典。今亦依沆例施行。何如。傳曰。允。
정조 0년
又以義禁府言啓曰。因本府啓辭。物故罪人相簡籍産之典。依沆例施行事。允下矣。罪人相簡籍沒家産。令各該司奉承傳擧行。何如。傳曰。允。
정조 0년
李義翊。以刑曹言啓曰。因義禁府啓辭。物故罪人相簡籍沒家産事。命下矣。罪人相簡奴婢等。令京兆考出帳籍。知委五部及各該道。一一査出。使之修成冊報來後。依例花名。永屬公賤之意。敢啓。傳曰。知道。
정조 0년
鄭民始。以御營廳言啓曰。武德門東邊宮牆頹落處。今已畢築。把守軍。今日爲始撤罷之意。敢啓。傳曰。知道。
정조 0년
領中樞府事臣金相福。行判中樞府事臣金陽澤。行判中樞府事臣金尙喆。行判中樞府事臣李溵。議政府右議政臣鄭存謙。率百官啓曰。伏以臣等昨日之請。卽三司交章矣。搢紳齊聲矣。多士抗論矣。此正所謂國人皆曰可殺者。而三啓連上。一兪終靳。王章久屈。國論轉激。至於批旨中非緩討逆之敎。尤有所不敢仰曉者。夫天下之惡。莫大於逆。苟逆則討而已矣。不討則緩而已矣。世安有知逆而不討之理哉。又安有不討而非緩之理哉。兩賊罔赦之罪。必誅之義。臣等前後之啓。業已臚列無遺。而分而言之。則各具萬死難贖之案。合而論之。則實有一串相貫之惡。況自今番鞫獄之後。情節愈益大彰。勘斷自有當律。爲黨與者。先被市朝肆尸之典。爲元惡者。不過南北荐棘而止。堂堂天討。輕重失序。曠日相持。徒損國體。臺啓已成於故紙。庭請亦歸於文具。臣等愚迷。竊有惑於聖明之當斷不斷。而直爲此泄泄也。憂深慮切。未暇緩聲。相率更籲。伏乞聖上。亟賜允兪。明施典刑。使王法伸而輿憤洩焉。
정조 0년
答曰。靳允之意。卿等亦似知之。以卿等昨今之啓觀之。於麟漢厚謙請勘之律。卽是極律。而聲罪之目。雖止荐棘。可也。今此之批。予非欲加麟漢厚謙之罪。欲使卿等知斷大臣之死。抵議親以法。果有難赦之罪。不可以容易之說勘斷也。鎭日庭籲。上下相持。國體之損傷。亦又不少。卿等更勿煩請。
정조 0년
庭請再啓曰。臣等前後之啓。論斷兩賊必誅之罪。同聲齊籲。冀蒙兪音。及承聖批。誨責備至。臣等之罪。於是乎益無所逃。噫。臣等之罪。可勝言哉。猾賊如麟漢。妖逆如厚謙。而旣不能首先聲討於我殿下踐阼之初。間有庭籲而乍發旋止。徒懷瀆擾之小節。未放沐浴之誠心。至於昨日之請。固當得準乃已。又復伈伈退出。此賊未誅之前。罔非臣等負罪之日。顧將以何說自解哉。然而臣等雖誠淺辭拙。所秉執。卽春秋之義也。所懲討。卽君父之逆也。則今因臣等之不敏。而竝與王章而久屈。使亂賊無所懲畏。世道無以寧靖者。豈不有乖於古聖王四罪咸服之義也哉。噫。彼兩賊通天極地之惡。歷考往牒。實無其對。古豈無戚畹之驕橫。亦豈無權奸之僭猾。而豈有若麟漢厚謙者哉。兩凶合勢。眼無貳極。威脅恐喝。無所不至。儲君孤立於上。賊勢鴟張於下。沮遏大策。危動儲位。至於三不必知之奏。耇輝復出之書。手勢盡露。卽其斷案。是則非惟殿下之逆也。乃先朝之逆也。殿下今若以事關聖躬而曲加涵貸。則是殿下罔念宗社之托。而反虧君綱。以殿下之明聖。豈有是哉。若以臣等之義言之。使此賊生於隣國。惟當請討之不緩。在於往古。亦且筆誅之不暇。況同時竝朝。忍戴一天。而不能沬血致討。快伸王法。則其可曰有臣分乎。自有近日事以來。臣等之驚凜憂危。有倍於前。蓋自兩賊之恣行威福。人心世道。陷溺無餘。一種嗜利無恥之徒。只知有麟漢厚謙。而不復知有宗國。及當淸明之初。薄示好惡之典。則其失志不逞之徒。顧戀舊窟。闖發妖說。其根柢脈絡。如貫一串。彼恒烈若淵。豈非忠臣之孫。而甘爲凶黨。忍負國恩。至於此極。則始知勢力之驅人。甚於洪波。吁。亦可怕也耳。何幸天日赫臨。魑魅莫逃。而此特旁生之孱孽。亂流之餘波。其元惡大憝之投之南北者。尙此戴頭假息於覆載之間。窮寇困獸。常懷反嚙之計。育卯養豢。思效死力之報。則又未知何等禍機。潛伏於何處何等凶人。煽動其何說。思之及此。誠不勝凜然而心寒。今若亟誅兩賊。以除元惡。則寔蘩之徒。自底消落。而朝廷之上。永絶亂萌。此等事理。若賜照燭。則不待庭籲之累瀆。而必有所廓然斷處者矣。伏願殿下。將此兩賊之罪。上告先王之靈。下諭八方之民。無少持疑。快施顯戮。使宗社奠安。亂賊懲畏焉。
정조 0년
庭請三啓曰。臣等以元惡必討之義。殫竭衷曲。疾聲齊籲。今幾遭矣。而終靳兪音。一向相持。誠不勝抑鬱憂迫之至。今此兩賊貫盈之惡。聖鑑亦已洞悉無餘。而今於臣等之請。若是靳許者。豈臣等前後所陳。短拙膚淺。不足以明其爲賊。的發眞贜而然耶。噫嘻。沮遏大策。危逼儲位。是何等人臣之極惡大罪。而若其積成凶狠。自底亂逆。則厥有由矣。蓋此兩賊。俱以戚畹之親。恣行威福之權。箝制籠絡。擧世靡然。操縱捭闔。惟意所欲。於是乎凶心滋長。手勢漸猾。儲貳之尊。謂可以力抗。權網之重。謂可以手攬。其綢繆相濟之惡。不能見售於英明之下。則輒敢以罔測不道之說。脅持恐喝。無所不至。此實千古亂逆之所不敢爲。惟其稔惡旣多。渠亦自知其難容。則厚謙挾其幽陰之勢。肆行危動國本之計。麟漢恃其盤結之固。敢售沮戲代聽之圖。宗社之得有今日。莫非先大王至仁至明之德。追思至今。尙覺心寒而骨驚。顧今陰圖旣彰。凶焰少摋。而支流餘黨。尙敢跳踉。何幸妖腰亂領。次第就戮。而其經營排布。尤益掀露。如暗圖趾海之作相。潛謀羽翼之剪除者。究厥心腸。必欲翻覆聽政。謀危宗國而後已。噫嘻。痛矣。天下寧有是耶。凡此窮天極地之惡。雖非臣等之言。想殿下已盡鑑燭。則殿下何惜於此賊。何恕於此賊。而一日二日。尙靳典刑。徒使群情沸鬱。王綱隳壞也。臣等誠莫曉聖意攸在。而亦不勝抑塞憂嘆之至。玆敢不避煩複。又此齊籲。伏願聖明。勿復留難。快降兪音。明正兩賊之罪。亟施顯戮之典焉。
정조 0년
庭請四啓曰。臣等連陳三啓。顒俟一兪。及承聖批。以雨如此。更待後日爲敎。臣等相顧愕眙。繼以抑塞。噫。爲君父討逆。何論雨與不雨。而祗緣臣等誠淺。有此下敎。益切愧悚。不知所措。臣等義不與此兩賊共戴一天。沬血請討。冀正刑章。此不但臣等之抑鬱。內以朝廷。外至草野。含生之類。莫不同情憤惋。此誠民彝物則之所當然而不可遏者。以殿下之明聖。必有所俯燭群情。而一向靳允。乃至經日。何哉。噫嘻。兩賊滔天之勢。思之危怕。四百年宗廟社稷。誠可謂岌岌乎殆矣。賴天之靈。先大王命我殿下代聽國政。爲大臣者。固當奉承之不暇。而麟漢陰結厚謙。力沮成命。自古天下。豈有如麟漢之凶逆者哉。況粧出翔雲。唱之於前。豢養若淵。繼之於後。左右逆麟。羽翼厚賊。至于今日。商輅趾海恒烈善海。情節悉露。而其本則逆麟厚賊。爲其魁也。今殿下只誅恒善等諸賊。而兩逆魁。尙逭王法。安在其行天討也。夫逆麟。沮遏聽政。爲厚賊也。而厚賊。斥徐命善。至謂之耇輝後出。爲逆麟也。使逆麟。果如其計。泥貳極聽政之議。則厚賊內訌之勢益熾。而逆麟外猘之氣益張。當此之時。則宗廟豈可安乎。聖躬豈可保乎。此麟厚兩賊必誅之罪也。臣等沐浴之討。不得請則不敢止。此豈臣等可已而不已者耶。伏惟殿下。廓揮乾斷。亟從輿情。快正王法。以洩神人之憤。千萬幸甚。
정조 0년
庭請五啓曰。臣等連上四籲。冀蒙一兪。及承批旨。天聽愈邈。臣等聚首抑塞。繼以訝鬱。殿下旣知兩賊之爲元惡。懲討之爲大義。而終靳允許。久屈公法者。實莫曉聖意之攸在。而天地之大。亦不能無感矣。噫。彼兩賊。腸肚相連。共濟其惡者。一則危逼儲位也。一則剪除羽翼也。畢竟天佑東方。幸有代勞之命。則以平日忌克睿明之心。挺身力沮於聖敎懇惻之下。正所謂司馬昭之心。路人所知者也。及其代聽萬機。政化淸明。則排布黨與。煽動浮言。疑亂人心。仇視大義。噫。危逼儲君。非逆而何。剪除羽翼。非逆而何。沮戲聽政。力排大義。亦非逆而何。臣等之所深憂則有之。惟彼兩賊之平生伎倆。乃是布植私黨。廣張聲勢也。而今其窩窟猶存。根抵已固。醜類奸徒之覬窺而伺釁者。又難保其必無矣。苟不殲厥巨魁。快施王法。則安知無失志不逞之徒。復如若淵輩之跳踉躑躅。而當其滋蔓難圖之時。殿下亦必悔之而無及。此臣等所以沫血齊籲。必欲其拔本塞源。永杜禍亂之萌者。此非臣等之言。乃國人之言也。伏願殿下。更加三思。快揮乾斷。亟正兩賊之罪。以洩神人之憤焉。答曰。不允。
정조 0년
有政。吏批。判書李徽之進。參判權噵進。參議宋德相在外。左副承旨林得浩進。以李溆爲大丘判官。金相龜爲慶山縣令。李廷爀爲鎭海縣監。金思儼爲眞寶縣監。金載均爲玄風縣監。鄭日煥爲山淸縣監。洪大顯爲高靈縣監。鄭東淵爲靈山縣監。李復永爲安義縣監。朴河潤爲長鬐縣監。沈公猷爲醴泉郡守。申敬文爲昆陽郡守。李果爲迎日縣監。李養鼎爲安東府使。河範錫爲幽谷察訪。尹勉喆爲安奇察訪。沈和鎭爲松羅察訪。李秉模爲吏曹佐郞。徐有隣爲左尹。李敬玉爲刑曹參議。
정조 0년
兵批。判書具善復進。參判鄭好仁病。參議柳薰病。參知李養鼎入直進。左副承旨林得浩進。以鄭一祥爲同知。李得臣爲僉知。李稀松爲五衛將。曺夏彬爲武兼。鄭宇璧爲訓戎僉使。金熙澤爲安骨萬戶。
정조 0년
記注官金晉鐸書啓。臣敬奉聖批。馳往傳諭于京畿水原府東北面萬義村吏曹參議宋德相處。則以爲。臣自顧萬萬無似。不敢祗赴召命。瀝血陳章。恭竢指揮。伏蒙聖上特遣史官傳宣批旨。綸音諄切。旨意隆重。此乃列聖朝禮召儒賢。優待遺逸之盛例也。臣之眇末愚賤。不知何以得此於聖明。驚惶兢愓。誠莫知攸措也。臣前職未遞。新銜又至。而今此恩諭洊下。決非如臣蒙陋所堪承者。反復思量。轉動無路。瞻望嚴廬。但有涕泣。謹當以文字。更罄惶愧之忱云矣。敢啓。傳曰。知道。